Палітыка Сьледчы камітэт пра варожыя пляны „Ўралкалія“ 26 жніўня 2013, 16:04
Павал Траулька: «Гаворка ідзе пра супрацьпраўныя пляны, ад якіх за вярсту цягне маштабным афэрызмам і міжнародным рэйдэрствам»
Камэнтуючы сытуацыю вакол калійнага супрацоўніцтва Беларусі і Расеі ў інтэрвію БЕЛТА, прэс-сакратар Следчага камітэта Павал Траулька заявіў:
«Толькі вельмі наіўны чалавек можа паверыць у тое, што дэманстратыўны разрыў зь беларускім бокам стаўся эмацыйным жэстам расейцаў, нібыта пакрыўджаных на партнэраў. Насамрэч усё было сплянавана даўно і, трэба прызнаць, сплянавана даволі вытанчана, хоць і подла».
Паводле Траулькі, сёньня нават неспэцыялісту відавочна — дзеяньні «Ўралкалія» сталіся землятрусам для ўсясьветнага калійнага рынку.
«Сьледчы камітэт, натуральна, турбуюць перш за ўсё злачынствы супраць нашых суб’ектаў гаспадараньня і дзеяньні, якія нанесьлі шкоду беларускаму народу. Менавіта па гэтых канкрэтных фактах распачатыя і расьсьледуюцца адпаведныя крымінальныя справы».
Траулька дадаў, што падчас расьсьледаваньня ў распараджэньне беларускіх праваахоўных органаў трапіла шмат іншых фактаў пра «сумнеўныя дзеяньні абвінавачаных топ-мэнэджэраў, ня толькі супраць беларусаў, але і супраць расейскіх банкаў, кітайскіх фінансавых структураў і многіх іншых замежных партнэраў».
«Частка дадзеных, якія мае сьледзтва, пралівае сьвятло і на варожыя пляны мэнэджмэнту „Ўралкалія“ ў дачыненьні да ізраільскіх, нямецкіх і канадзкіх вытворцаў калію. Прычым папярэдняя ацэнка дадзеных матэрыялаў паказвае, што гаворка ідзе не пра нармальную канкурэнтную барацьбу, якая вядзецца ў рамках закону, а пра супрацьпраўныя пляны, ад якіх за вярсту цягне маштабным афэрызмам і міжнародным рэйдэрствам. Прывяду толькі адзін факт — сцэнар таго, што адбылося цяпер, быў распрацаваны фігурантамі справы яшчэ ў 2011 годзе. Ужо тады вынікам сваіх дзеяньняў яны прагназавалі абвал усясьветнага калійнага рынку і рыхтавалі ўмовы для атрыманьня максымальнай выгады для сябе».
Паводле Траулькі, ёсьць усе падставы сьцьвярджаць, што бліжэйшым часам у распараджэньні сьледзтва зьявяцца новыя факты супрацьпраўнай дзейнасьці абвінавачаных.
«На прадмет датычнасьці да супрацьпраўнай дзейнасьці даецца прававая ацэнка дзеяньням і іншых асобаў, у тым ліку аднаго з акцыянэраў „Уралкалія“ Сулеймана Керымава».
«Уралкалий» абвінаваціў Менск у правакацыі